Gjør skoledagen viktig
Send ditt innlegg tileller SMS med kodeord sidet til 2200 ANDREAS BREKKE, lærer og tegner Videregående skole er et ambisiøst og krevende prosjekt som sender elever, foresatte og lærere på en reise inn i det ukjente. Det blir smil og latter, det blir kjærlighet og triumf, det blir sinne, tårer og nederlag. Men først og fremst blir det tre viktige år. Tre år er en stor del av så unge menneskers liv.Vi skal møte datteren din. Hun ser frisk ut på utsiden. Hun smiler. Snakker litt lavt, men ser oss i øynene. Hun har det mørkt inni seg. Du vet nok at noe er galt, men du er overbevist om at det vil hjelpe med forandring. Ny skole, nye mennesker. Dette ble dere ferdig med på ungdomsskolen. Dette går bra. Ingen grunn til at hun skal stemples ved skolestart. Vi lærere samarbeider tett og fanger opp de svake signalene som etterhvert danner et tydelig bilde. Det blir telefoner utover kveldene. Det blir lange samtaler. Vi holder kontakt med deg som foresatt og leter fram motivasjonen hennes. Samarbeidet virker og vi får henne på sporet i løpet av våren. Hun står til eksamen. Vi skal møte sønnen din. Verdens hyggeligste gutt. Han røyker hasj i helgene, men det vet ikke du. Ikke enda. Snart blir det flere dager i uka. Han er en kul fyr som samler en gjeng rundt seg. Fine gutter alle sammen. Lærerteamet kommer til å finne det ut før høstferien. Vi håper at du er på vårt lag når vi ringer deg. Vår jobb er å se hvert enkelt unge menneske. Vi skal finne deres styrker, deres håp og deres vei videre. Det er som med kollegene du har rundt deg på jobb hver dag, noen er alltid fornøyde og krever lite. Noen gir faktisk alt og ber ikke om noe tilbake. Andre ganger er det kun en liten, godt skjult knapp som må trykkes veldig forsiktig inn for å nå fram. Den knappen skal vi finne. Og vi skal trykke den inn på akkurat riktig måte. Det er ditt barn det handler om. Vi vet at det er viktig. Vi skal møte jenta som er milevis foran de andre i faget. Vi roter fram universitetstekster og forteller henne at om noen år vil hun komme langt. Vi bruker lunsjpausen vår til muntlig vurdering av gutten som ikke føler seg som de andre og som derfor helst vil være usynlig. Vi småprater med gruppen av likt kledde jenter som har vært på trøblete fest i helgen og som neppe vil klare å følge med i timen som kommer. LES: Den magiske ungdomstidenÅ være lærer er å være til stede som voksenperson og som menneske. Ja, og som fagperson. Skolen fremstilles fra tid til annen som en mekanisk innretning for å overføre kunnskap fra en generasjon til en annen. Med makt om nødvendig for å presse mennesker inn i en standardisert form. For hva det er verdt, slik oppleves ikke virkelighetens skole fra innsiden. En lærer er en fagperson som har valgt å dele sin kunnskapsglede med andre. En god lærer kjenner en glede over sine fag. En stolthet og en nysgjerrighet. Det er ofte denne gleden som leder inn i læreryrket. En tanke om at verden trenger nettopp denne fagkunnskapen. Den moderne læreren har et ønske om å være læreren som betyr noe for elevene, den som åpner deres øyne for fagets egenskaper, den som åpner for forståelse av en komplisert og fragmentert virkelighet. Sånn er det med meg, og sånn er det med mange. Den gode læreren vet at veien til dette målet går gjennom relasjonen til eleven. Det finnes ingen læring utenom den læringen eleven selv aksepterer som sin egen, og det finnes ingen god læring uten at eleven kjenner trygghet for seg selv og for resten av sitt læringsfellesskap. Den gode læreren må kjenne sine mennesker eller finne seg en annen jobb. Fantastiske fagpersoner har gitt opp i møtet med virkelighetens skole. Virkelighetens skole lar deg ikke slippe til med faget ditt om du ikke når fram til virkelighetens elever. Virkelighetens elever har hver sine liv, hver sine erfaringer og hver sine måter å tilegne seg stoffet på. De krever å bli hørt og de er vant til å bli regnet med. Den som måtte tro at en skoleklasse lar seg presse inn i en prefabrikert form kan forsøke med sin egen sekstenåring hjemme. Læreren har ikke sjans med tretti sekstenåringer. Ikke uten en god relasjon. LES: La læreren være lærerRelasjon er nøkkelordet. Skolen består av relasjoner. Ikke bare mellom lærer og elev, men også mellom foresatte og lærere og mellom skolen som institusjon og samfunnet for øvrig. Læreren vet at relasjonen til eleven bidrar til at eleven mestrer sine mål. På samme måte vil eleven påvirkes av relasjonen mellom foresatte og skolen og av den generelle konteksten skolen omtales i av det øvrige samfunnet. Skolen bygger vi sammen, og det er graden av samarbeid som definerer skolens styrke. Bli med og bygg denne skolen ved å engasjere deg i ditt barns arbeidshverdag. Gjør skoledagen viktig, gjør utdannelse og kunnskap til et attraktivt gode. Ikke bare som en inngangsbillett til godt betalt yrke, men også fordi kunnskap har en verdi i seg selv. Selv i verdens beste land. Det er med ydmykhet og spent forventning jeg og tusenvis av andre lærere ser fram til å møte disse ungdommene de kommende dagene. De sitter ved pultene sine og er viktige mennesker alle sammen. Tause den første uka, fulle av liv i løpet av september. Ingen av oss går ut av disse møtene uten å bli merket for livet. For slik er det med mennesker som møtes. De bygger relasjoner, og relasjoner setter spor. God skolestart!
Etter 16 år har dagen endelig kommet. 30 ungdommer samles i et rom. De neste tre årene skal de leve, lære og vokse sammen. Dette er ikke et reality-konsept, dette er ditt barns virkelighet.